31999D0217
L 084/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 23 февруари 1999 година
за приемане на регистър на ароматичните вещества, използвани във или върху храни, съставен в прилагане на Регламент (ЕО) № 2232/96 на Европейския парламент и на Съвета от 28 октомври 1996 година
(нотифицирано под номер С(1999)399)
(текст от значение за ЕИП)
(1999/217/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2232/96 на Европейския парламент и на Съвета от 28 октомври 1996 г. за определяне на общностна процедура за ароматичните вещества, използвани или предназначени за влагане в или върху храни (1), и по-специално член 3, параграф 2 от него,
като има предвид, че в съответствие с член 3, параграф 1 от Регламент (ЕО) № 2232/96 държавите-членки в срок от една година, считано от датата на влизане в сила на посочения по-горе регламент, уведомяват официално Комисията за списъка на ароматните вещества, разрешени за използване във или върху хранителни продукти, продавани на тяхна територия;
като има предвид, че в съответствие с член 3, параграф 2 от посочения регламент официално нотифицираните ароматични вещества, чието законно използване в една държава-членка трябва да е признато от останалите държави-членки, се вписват в регистър, приет в съответствие с процедурата, предвидена в член 7 от регламента;
като има предвид, че понастоящем някои ароматични вещества подлежат на ограничителни или забранителни мерки в някои държави-членки;
като има предвид, че ограничителните или забранителните мерки, които са в сила към датата на приемане на настоящото решение, могат да се прилагат до приключване на оценката на съответното вещество;
като има предвид, че винаги когато държава-членка установи, че дадено ароматично вещество, вписано в регистъра, може да представлява опасност за общественото здраве, тя може да се позове на защитната клауза, предвидена в член 3, параграф 3 от Регламент (ЕО) № 2232/96;
като има предвид, че регистърът е в основата на програмата за оценка, предвидена в член 4 от посочения регламент, която трябва да се приеме в срок от десет месеца след приемането на регистъра;
като има предвид, че мерките, предвидени в настоящото решение, са в съответствие със становището на Постоянния комитет по храните,
ПРИЕ НАСТОЯЩОТО РЕШЕНИЕ:
Член 1
Приема регистър на ароматичните вещества, приложен към настоящото решение.
Член 2
Адресати на настоящото решение са държавите-членки.
Съставено в Брюксел на 23 февруари 1999 година.